טייסת 144

טייסת 144, המכונה גם "טייסת עוף החול" (בעבר כונתה "טייסת שומרי הערבה") היא טייסת כלי טיס בלתי מאוישים בחיל האוויר הישראלי. הטייסת הפעילה בעבר מטוסי קרב. בגלגוליה השונים לאורך השנים הפעילה הטייסת מטוסי נשר, כפיר ו-F-16A/B ("נץ"). הטייסת הוקמה ב-1972 בכנף 10 של חיל האוויר, שבצפון מזרח סיני, לא רחוק ממפרץ אילת. המטוסים הראשונים שנקלטו בטייסת "שומרי הערבה" היו מטוסי נשר שהיה מטוס הקרב הראשון שייצרה התעשייה האווירית לפי תוכניות של המטוס הצרפתי מיראז' 5. שישיית המטוסים הראשונה נחתה בשדה עציון בתאריך 6 בספטמבר 1972. הגעתם של חמישים מטוסי מיראז' 5 נבלמה עקב האמברגו שהטילה ממשלת צרפת על סחר בנשק עם ישראל ב-1967. הדבר האיץ את מהלך פיתוח מטוס הנשר בתעשייה האווירית, כדי למלא את הצורך המבצעי של חיל האוויר. במלחמת יום הכיפורים פיקד על הטייסת סא"ל מנחם שרון. במהלך המלחמה הפילה הטייסת 44 מטוסי אויב, ללא אובדן מטוסים וללא אבדות בנפש. בתחילת 1982 הושלמה בנייתו של בסיס עובדה החדש, מרחק של מספר קילומטרים מעציון, בשטח ישראל, בתוך בקעת עובדה. בסיס זה וכן בסיסי רמון ונבטים נבנו על ידי ארצות הברית כפיצוי לפינוי סיני על שטחי האימון העצומים שבו, ועזיבת ארבעה שדות תעופה: איתם, רפידים, אופיר ועציון. טייסת 144 עברה למשכנה החדש שבערבה כשהיא מצוידת במטוסי הכפיר C-2, שהיו פיתוח המשך למטוס הנשר. באמצע שנות השמונים הגיע הכפיר המשופר C-7 לטייסת "שומרי הערבה". ב-1988, לאחר הקיצוצים הגדולים בכוח הצבאי, החליטו לסגור את בסיס עובדה ככנף מבצעית ובית הספר למקצועות התעופה (ביסמ"ת) הועבר לבסיס החדש. טייסת 144 יחד עם אחותה טייסת 149, הצפינו למשכנן החדש בבסיס חצור. שם תפשו את מקומן של שתי טייסות כפיר שנסגרו זה עתה, טייסת 113 וטייסת 254. טייסת 144, שהייתה האחרונה להפעיל את הכפיר, נבחרה להיות טייסת ה-F-16A/B ("נץ") האחרונה של החיל, כאשר ב-1994 החלו להגיע אליה המטוסים, מתנת ארצות הברית עבור המאמץ הישראלי לשלום ולביצור ביטחון המדינה, שהסכימה לוותר על שטחים תמורת שלום. אז תמו 18 שנות ה"כפיר" בחיל האוויר ונפתח עידן ה"נץ" של הטייסת, שנמשך קצת יותר מעשור נוסף. בסוף שנת 2005 נסגרה הטייסת. באוגוסט 2022 נפתחה הטייסת מחדש בבסיס חצור, כטייסת כטב"ם. הטייסת היא הטייסת הראשונה המפעילה את ה"ניצוץ" - כטמ"ם חדש בחיל האוויר, כחלק ממערך "ענני סערה" אשר עתיד לקום בצה"ל ומשותף לזרוע האוויר ולזרוע היבשה. הסמלים עוצבו על ידי הגרפיקאי רענן וייס. לסמל הראשון שהופיע ב-1972 היה דמיון מסוים לסמל טייסת התובלה 517 של חיל האוויר האמריקאי. סמל טייסת התובלה 517 של חיל האוויר האמריקאי שאליו דומה הסמל הראשון של הטייסת הסמל המקורי של הטייסת עד לכניסת מטוסי הנץ. הסמל שנבחר לייצג את טייסת 144 בשנת 1972, שנת הקמת הטייסת בבסיס עציון סמל הטייסת עד 2005, תקופת מטוסי נץ סמל הטייסת החדש לאחר פתיחתה כטייסת כטמ"מ החל משנת 2022 מדיה וקבצים בנושא טייסת 144 בוויקישיתוף שי לוי, ‏השאירו חותם ונעלמו: יחידות צה"ל שפורקו, באתר ‏מאקו‏, 26 בפברואר 2013 דרור מרום, ‏שומרי הערבה, בטאון חיל האוויר 190, אדר תשנ"ג, פברואר 1993, עמ' 17–26, באתר הספרייה הדיגיטלית להיסטוריה ומורשת חיל האוויר טייסת 144, באתר "מרחב אווירי" טייסת 144, באתר "מרקיע שחקים" זהר נייגר, ‏מסדר עוף החול: פלטפורמה חדשה בחיל, באתר חיל האוויר הישראלי, 3 באוגוסט 2022 זהר נייגר, ‏מסדר עוף החול: פלטפורמה חדשה בחיל, באתר חיל האוויר הישראלי, 3 באוגוסט 2022 מסדר הקמת טייסת "עוף החול", באתר צה"ל, 1 באוגוסט 2022; אודי עציון, לא דרושים טייסים: חיל האוויר חנך את טייסת המל"טים החמישית שלו, באתר כלכליסט, 4 באוגוסט 2022 צה״ל פותח טייסת מל״טים חדשה לתמיכה בזרוע היבשה, באתר Israel Defense, ‏2022-08-04 בטייסת "עוף החול" כבר מבעירים את ה"ניצוץ", באתר צה"ל, 19 במרץ 2023